ভূরাজনৈতিক উত্তেজনায় যখন মধ্যপ্রাচ্য টালমাটাল তখন রাজনৈতিক স্থিতিশীলতায় ঊর্ধ্বমুখী এশিয়ার শেয়ারবাজার। গতকাল মঙ্গলবার এশিয়ার শেয়ারবাজারে সূচক বেড়ে ১০ বছরে সর্বোচ্চ হয়েছে। বিশেষ করে টোকিও ও সিডনি শেয়ারবাজার ঊর্ধ্বসীমার রেকর্ড ভঙ্গ করেছে। গতকাল জাপানের নিক্কি ২২৫ সূচক ১.৭ শতাংশ বেড়ে হয় ২২ হাজার ৯৩৭ পয়েন্ট, যা ১৯৯২ সালের পর সর্বোচ্চ। অন্যদিকে সিডনির এসঅ্যান্ডপি/ এএসএক্স২০০ সূচক বেড়ে হয় ছয় হাজার পয়েন্ট, যা বিশ্ব অর্থনৈতিক সংকটের পর সর্বোচ্চ। সূচক বেড়েছে হংকং, সাংহাইসহ এশিয়ার অন্যান্য শেয়ারবাজারেও। অস্ট্রেলিয়ার এসঅ্যান্ডপি/এএসএক্স২০০ সূচক ১ শতাংশ বেড়ে হয় ১০ বছরে সর্বোচ্চ। বিশ্লেষকরা বলছেন, ডোনাল্ড ট্রাম্পের এশিয়া সফরে তাঁর বিরূপ মন্তব্যে উত্তর কোরিয়ার সঙ্গে উত্তেজনা বাড়ার আশঙ্কা থাকলেও তা হয়নি। মূলত সে কারণেই এশিয়ার শেয়ারবাজার নিয়ে আশাবাদী বিনিয়োগকারীরা। এএফপি, রয়টার্স।